”Vi har mødt og vil fortsat møde udfordringer af forskellig karakter på vores cykelrejse. Noget af det mest problematiske er lukkede grænser, der gør det umuligt for os at nå Centralasien uden fly. Vi må nok desværre sande, at vi ikke kommer udenom at flyve, men vi undersøger løbende muligheder og holder os opdaterede på eventuelle smuthuller. Årstider kan også komme til at blive en udfordring, for vi bevæger os igennem forskellige typer af landskaber og klimazoner. Derudover er der selvfølgelig cyklen, som skal holde til turen. Den udsættes for enorm belastning, så vores største bekymring er, om den kan klare turen. Vi giver den dog løbende kærlighed og udskifter sliddele, før det får konsekvenser.  Alt i alt er vi dog meget optimistiske på og positive omkring eventyret.”